Tysk avis: Vidal klar for Bayern
Nok en transfersaga virker å være over: Juventus' chilenske midtbaneterrier Arturo Vidal (28) skal være klar for Bayern München. Det melder tyske Sport1, og også Sky Sport Italia-journalist Gianluca Di Marzio var på samme ball i går kveld. Han melder at Vidal, som har vært i søkelyset til blant annet Arsenal og Real Madrid, kommer til å koste den tyske giganten 350 millioner kroner. Dermed virker klubben å ha funnet sin erstatter til Bastian Schweinsteiger (30), som skal spille for Manchester United kommende sesong. Van Gaal kvitter seg med Valdés: Burvokterens syrlige respons Når Vidal i så fall presenteres, kommer Bayern-direktør Karl-Heinz Rummenigge etter all sannsynlighet til å være full av lovord om klubbens nye spiller. Men full av lovord om Arturo Vidal, det har ikke Rummenigge alltid vært. For etter et mislykket forsøk på å signere ham i 2011, da Vidal valgte å gå fra Bayer Leverkusen til Juventus for 150 millioner kroner, var ikke dommen til Bayern-toppen nådig. – Det er ikke dumt at Arturo Vidal ikke kom til oss. Hvis jeg skulle valgt, vil jeg helst ikke ha slike spillere som han i Bayern München, sa han den gang til tyske Kicker. – Hadde spilleren holdt ordet sitt og vist samme karakter som Manuel Neuer og Jerome Boateng, samt vist at han var en moralens mann, da ville han vært hos oss i dag, fortsatte Rummenigge sommeren 2011. Nå virker pipen å ha fått en annen lyd. Men om Vidal er blitt en moralens mann, er heller usikkert. For etter å ha scoret to mål i Chiles Copa América-premiére for ikke lenge siden, krasjet han bilen sin i fylla - uten å ta på seg skyld. Straffen han fikk var minimal: Han mister førerkortet i to år. Vidal: - Du kan sette på meg håndjern, men da ødelegger du bare for hele Chile Vidal viste imidlertid at han ikke lot det uteomsportslige ta for mye fokus under resten av det sør-amerikanske mesterskapet. Han ledet Chile til finale, der Argentina måtte se seg slått etter straffespark.
Bayern-sjef Karl-Heinz Rummenigge må spise sine egne ord dersom det Sport1 melder stemmer. Arturo Vidal har nemlig ikke alltid vært likt i den bayerske hovedstaden.